text: Sidste udkald for 14-årige røvere
  25 juni 2010 kl. 06.24
  To 14-årige drenge begik i nat sammen med en 18-årig kammerat røveri mod en 18-årig mand i Sønderborg. Begge de 14-årige er særdeles godt kendte af politiet.
  - Det er ved at være sidste udkald, siger vicepolitiinspektør Preben Westh, Sønderborg, til TV SYD. På torsdag i næste uge sænkes den kriminelle lavalder til 14 år - og så kan de straffes.
  
  To-tre sager om ugen...
  Begge de 14-årige er allerede hyppige gæster hos politiet.
  - Den ene har vi sager på to-tre gange om ugen, fortæller Preben Westh. Så ham har vi talt med kommunen om, at der må ske noget med, inden det går helt galt.
  
  Kendte hinanden
  Også den 18-årige er velkendt hos politiet.  Det overvejes fredag, om han skal fremstilles i grundlovsforhør. 
  Sagen mudres lidt af, at det har vist sig, at de tre røvere og offeret - en anden 18-årig - kendte hinanden.
  
  Truede og skubbede
   Ofret var gæst på "Smedien" i Sønderborg centrum. Ved 01:30-tiden gik han ud på gaden for at få lidt frisk luft. 
  På samme tid ville de tre unge ind på værtshuset. Den 18-årig påtalte, at de to 14-årige ikke var gamle nok til at komme ind. 
  Det blev de vrede over og truede sig til kontanter, en mobiltelefon og nogle cigaretter. De skubbede og truede, så derfor er der tale om røveri. 
  Tidligt i morges fandt en politipatrulje de tre røvere som alle erkendte røveriet.
  